XIX.  Notitia de eadem fundatione, et collatione juris parochialis.  [Ex eodem archivo.]
Noverit, tam nostrae collegium aetatis quam successio totius posteritatis, qualiter Babenbergensis episcopus Otto coenobium Michelveldense in honore S. Joannis evangelistae fundaverit, et per varios reditus sumptibus suis quacunque quaesitos pro posse ac nosse ditaverit. Qui etiam magnae devotionis affectum eidem loco exhibere cupiens, ut ab omnibus comprovincialibus liberius frequentaretur, contulit ei confessionis, communionis, baptismi et sepulturae commoditatem secundum arbitrium abbatis, annuente Regelone parochiano Veldense.
Data in fundo ejusdem ecclesiae Michelveldensis, praesentibus et aure tractis his testibus, Eberhardo praeposito et Egilberto majoris ecclesiae decano, Sefrido capellano, Regilone, parochiano de Velden, Wernhero capellano et aliis quampluribus. Anno Dominicae Incarnationis 1120, indictione XII, II Non. Maii, actum feliciter.